b'\n_START_ARTICLE_\nOgljikov-dioksidni laser\n_START_SECTION_\nDelovanje\n_START_PARAGRAPH_\nOja\xc4\x8devalno sredstvo v CO\xe2\x82\x82 laserju je me\xc5\xa1anica ogljikovega dioksida, du\xc5\xa1ika (N\xe2\x82\x82) in helija (He), ki so jim pri razli\xc4\x8dnih izvedbah dodani vodik (H\xe2\x82\x82), vodna para (H\xe2\x82\x82O) ali ksenon (Xe). Tlak plinske me\xc5\xa1anice sega od enega torra (pribli\xc5\xbeno 100 Pa) pri laserjih ni\xc5\xbejih mo\xc4\x8di do ve\xc4\x8d sto atmosfer (10 MPa) pri mo\xc4\x8dnej\xc5\xa1ih._NEWLINE_\xc4\x8crpanje z enosmernim tokom, izmeni\xc4\x8dnim tokom s frekvenco okoli 50 Hz ali izmeni\xc4\x8dnim tokom v radijskofrekven\xc4\x8dnem obmo\xc4\x8dju vzbuja du\xc5\xa1ikove molekule v metastabilno vibracijsko stanje, na molekule ogljikovega dioksida pa se energija prenese s trki. Vzbujene molekule ogljikovega dioksida padejo v ni\xc5\xbeje vzbujeno stanje z oddajanjem fotonov, v osnovno stanje pa se vrnejo po trku s helijevimi atomi. Drugi plini v me\xc5\xa1anici pomagajo oksidirati molekule ogljikovega oksida, ki nastanejo zaradi elektri\xc4\x8dnega toka skozi plin, nazaj v ogljikov dioksid._NEWLINE_CO\xe2\x82\x82 laserji po navadi delujejo z valovno dol\xc5\xbeino 10.6 \xce\xbcm, toda ker za lasersko delovanje izkori\xc5\xa1\xc4\x8dajo prehode med vibracijsko-rotacijskimi molekularnimi stanji, je oja\xc4\x8devanje svetlobe mo\xc5\xbeno pri okoli 1500 frekvencah v razponu od 8.9 do 12.6 \xce\xbcm. Od teh frekvenc jih je okoli 80 uporabnih za doseganje ve\xc4\x8djih mo\xc4\x8di. Delovno valovno dol\xc5\xbeino dolo\xc4\x8da postavitev zrcal, uklonski element ali pa etalon, s katerim lahko izberemo posamezen energijski prehod._NEWLINE_CO\xe2\x82\x82 laserji med kontinuiranim delovanjem dosegajo povpre\xc4\x8dne mo\xc4\x8di od nekaj milivatov do megavata, v sunkovnem na\xc4\x8dinu pa vr\xc5\xa1ne mo\xc4\x8di nekaj deset gigavatov. Dol\xc5\xbeine sunkov segajo od neprekinjenega delovanja do nekaj pikosekund v sistemih z opti\xc4\x8dnim preklapljanjem.\n_START_SECTION_\nUporaba\n_START_PARAGRAPH_\nPrednost CO\xe2\x82\x82 laserjev sta predvsem visok izkoristek (od 5 do 20%) in relativno nizka cena glede na mo\xc4\x8d laserja. Zaradi tega se jih pogosto uporablja v industriji za rezanje plastik, lesa in drugih materialov, ki mo\xc4\x8dno absorbirajo infrarde\xc4\x8de valovanje pri 10 \xce\xbcm. Zaradi visokih mo\xc4\x8di so uporabni za rezanje in varjenje jekla, aluminija in bakra. Laserje manj\xc5\xa1ih mo\xc4\x8di se uporablja tudi za graviranje in ozna\xc4\x8devanje izdelkov._NEWLINE_Zaradi nizke absorpcije infrarde\xc4\x8dega valovanja v atmosferi so uporabni za mejenje razdalj z LIDARjem._NEWLINE_V medicini se uporabljajo za laserske operacije in za zdravljenje dermatolo\xc5\xa1kih obolenj, izraelski raziskovalci pa poro\xc4\x8dajo o uspe\xc5\xa1nem razvoju CO\xe2\x82\x82 laserja za zapiranje ran.\n_START_SECTION_\nVarnost\n_START_PARAGRAPH_\nS CO\xe2\x82\x82 laserji je potrebno ravnati skrbno, saj delujejo z visokimi mo\xc4\x8dmi in za delovanje potrebujejo visoke napetosti.'